Thise Mejeri
Thise Mejeri er et dansk mejeri, grundlagt 1886 og fra 1988 videreført som økologisk andelsmejeri. Thise Mejeri var oprindeligt et traditionelt mejeri, men i 1988 tog en række økologiske landmænd kontakt til mejeriets ejer og dennes søn, mejeriingeniør Poul Johannes Pedersen, og foreslog en produktion af økologiske mejeriprodukter. 
I begyndelsen havde virksomheden en del problemer med afsætning i konkurrence med bl.a. Arla Foods, men den fik efterhånden etableret sig på markedet, fra 1997 i fusion med Grindsted Mejeri ApS.
Thise Mejeri producerer og sælger i dag et bredt udvalg af mejeriprodukter, der inkluderer det islandske surmælksprodukt skyr, smør med sydesalt og Vesterhavsosten, lagret i mejeriets ostelager ved Bovbjerg Fyr.
Thise Mejeri indgik en afsætningsaftale supermarkedskæden Irma A/S, der senere blev udvidet til alle butikker under COOP amba, tidligere Fællesforeningen for Danmarks Brugforeninger, FDB, og derfor også involverer SuperBrugsen, Dagli´Brugsen og Kvickly.
Thise Mejeri har 75 andelshavere, der årligt producerer 92 mio. kg mælk, og en omsætning på ca. 700 mio. kr. (2013). I 2022 var omsætningen steget til 1,2 mia. kr.